**INGLISE KEEL A-võõrkeel**

**III KOOLIASTE**

**I Õppe- ja kasvatuseesmärgid**

Põhikooli A-võõrkeele õpetusega taotletakse, et õpilane:

1) saavutab iseseisva keelekasutaja taseme, mis võimaldab selles keeles igapäevastes

situatsioonides suhelda ning lugeda ja mõista eakohaseid võõrkeelseid originaaltekste;

2) huvitub võõrkeelte kaudu silmaringi laiendamisest;

3) omandab oskuse märgata ja väärtustada erinevate kultuuride eripära;

4) omandab oskuse edaspidi õppida võõrkeeli ning pidevalt täiendada oma keeleoskust;

5) huvitub õpitavat keelt kõnelevatest maadest ja nende kultuurist;

6) oskab kasutada eakohaseid võõrkeelseid teatmeallikaid (nt teatmeteosed, sõnaraamatud, internet), et leida vajalikku infot ka teistes valdkondades ja õppeainetes.

**II Lõiming**

Inglise keele ainekava arvestab teadmisi, mida õpilane saab õpitava keele maa ja kultuuri kohta teiste ainevaldkondade kaudu. Inglise keele tundides kasutatavad materjalid täiendavad teadmisi, mida õpilane omandab teistes õppeainetes, andes õpilasele keelelised vahendid erinevate valdkondadega seonduvate teemade käsitlemiseks.

Inglise keele oskus võimaldab õppijale ligipääsu lisateabeallikatele (teatmeteosed,

võõrkeelne kirjandus, internet jt), toetades sel moel materjali otsimist mõne teise õppeaine jaoks.

Inglise keele õppekava lõimub eeskätt järgnevate ainetega:

* Emakeel ja kirjandus (eesti keel);
* Teised õpitavad võõrkeeled (saksa ja vene keel);
* Ajalugu ja ühiskonnaõpetus;
* Geograafia;
* Loodusõpetus ja bioloogia;
* Inimeseõpetus;
* Muusika ja kunstiõpetus;
* Infotehnoloogia.

**III Õppeainete ajaline maht**

Ettenähtud õppeaine maht: 3 tundi nädalas.

**AINEKAVA**

**9. KLASS**

**1. Õpitulemused**

\* mõistab eelnevalt õpitud teemal kõike olulist nii kirjalikus kui suulises tekstis;

\* oskab sõnastada ja lühidalt põhjendada oma seisukohti, kirjeldada kogemusi ja sündmusi (suuliselt/kirjalikult);

\* saab enamasti hakkama igapäevastes suhtlemissituatsioonides õpitavat keelt kasutavate inimestega võõrkeelses keskkonnas;

\* tunneb huvi võõrkeelsete filmide, muusika ja kirjanduse ning erinevate meediaväljaannete vastu;

\* väärtustab eesti ja õpitavate keelte maade kultuuritavasid;

\* oskab töötada iseseisvalt, paaris ja rühmas ning oma tegevust õpetaja abiga analüüsida ja rakendada erinevaid õpistrateegiaid;

\* kasutab võõrkeelseid teatmeallikaid (sõnaraamatud, internet).

**2. Õppesisu**

* 1. **Teemad ja alateemad.**

I ja II kooliastmes alustatud alateemad jätkuvad osaoskuste arengu põhjal. Lisanduvad:

* **Mina ja teised.** Inimestevahelised suhted; koostöö ja teistega arvestamine, õigused ja kohustused.
* **Kodu ja lähiümbrus.** Perekondlikud sündmused; kodukoha vaatamisväärsused ja nende tutvustamine.
* **Kodukoht Eesti.** Keskkonnahoidlik ja -säästlik käitumine.
* **Riigid ja nende kultuur.** Õpitava keele kultuuriruumi kuuluvad riigid ja nende võrdlus.
* **Igapäevaelu. Õppimine ja töö.** Edasiõppimine ja kutsevalik.
* **Vaba aeg.** Kultuuriline mitmekesisus; meediavahendid ja reklaam.

**2.2. Põhimõisted**Kordab, kinnistab ja laiendab varasemalt õpitud teemasid ja struktuure (vt 3.-8. klassi ainekava):

**Nimisõna**: omastav kääne, ainsus ja mitmus (erandjuhud).  
**Artikkel**: umbmäärane (a(n)), määrav (the) ja nullartikkel erinevas grammatilises kontekstis; artikkel geograafiliste nimedega (the Mississippi)  
**Omadussõna**: võrdlusastmed.  
**Arvsõna**: murdarvud, arvutustehted  
**Asesõna**: isikulised (*I, you…*), omastavad (*my, your…*) ja enesekohased asesõnad (*myself, yourself…*); siduvad asesõnad (*who, whom, whose, that, which*); umbmäärased asesõnad (*every, each, all, both, neither, none, much, many, (a) little, (a) few).*

**Tegusõna**: ajavormid (olevik (liht-, kestev), minevik (liht-, kestev, täis-, enne-), tulevik (liht-, going to); used to – minevik; umbisikuline tegumood (lihtolevik ja lihtminevik); tingimuslaused; modaalverbid; konstruktsioonid infinitiivi ja gerundiumiga; kaudne kõneviis (jutustavad ja küsilaused, käsklaused, aegade nihe minevikulise saatelause puhul); verbifraasid  
**Määrsõna**: aja-, koha- ja viisimäärsõnad  
**Eessõna**: eessõnalised fraasid koha-, aja-, ja viisimäärustes (*on the beach, in the afternoon, by bus…*), kindla eessõnaga fraasi nõudvad verbid ja omadussõnad (*believe in, angry with …*)  
**Sidesõna**: *although, otherwise, while*  
**Lauseõpetus** : sõnajärg (küsilause; määrsõnade asend jutustavas lauses; kaudküsimus)  
**Sõnatuletus**: sõnaliigid, nende muutumine seoses ees- ja järelliidetega.  
**Õigekiri**: suur ja väike algustäht; kirjavahemärgid (koma tingimuslauses; jutumärgid, koma ja punkt arvudes ja murdudes.

**3. Õppetegevused**

9. klassis arendatakse kõiki osaoskusi võrdselt. Põhiline on sõnavara avardamine ja õpitu kinnistamine ning iseseisva õppija tööharjumuste toetamine. Tunnis suheldakse õpitavas võõrkeeles.

Õpilane õpib lugema ja mõistma lühikesi eakohaseid adapteerimata ilukirjandus-, teabe-, tarbe- ja meediatekste. Õpetaja suunab õpilast sõnastama ja lühidalt põhjendama oma seisukohti (suuliselt/kirjalikult). Õpilased koostavad lühikesi suulisi ettekandeid, kirjalikke loovtöid (lühiülevaated, lühikirjand jne.) kasutades vajadusel IKT vahendeid.

Õpetaja suunab ja julgustab õpilast aktiivselt kasutama õpitavat keelt. Selleks kasutatakse paaris- ja rühmatöövõtteid (rolli- ja suhtlusmängud), audiovisuaalseid materjale (uudised, filmid, muusika jne.), võimalusel organiseeritakse kohtumisi õpitavat keelt emakeelena rääkivate inimestega (rahvusvahelised projektid, keeltepäevad jne.) ja aineüleseid teema- ja projektipäevi.

Õpilased õpivad mõistma teiste maade kultuuritausta, käitumisreegleid ning ühiskonnas levivaid tavasid (videod, lugemistekstid jne.).

Õpilane õpib õpetaja abil oma ja teiste keelekasutust analüüsima ja tagasisidestama (eneseanalüüsilehed, vestlused), väärtustama mõtteviiside mitmekesisust ja arvestama erinevate seisukohtadega.

Õpilane kasutab õpitegevuses oma keeleoskuse arendamiseks iseseisvalt teatmeallikaid.

9. klassis toimub üldpädevuste arendamine püsivalt läbi erinevate õpitegevuste. Keskendutakse õpilase võimete, huvide, vajaduste ja hoiakute teadvustamisele ning kujundatakse iseseisva õppimise oskust, kriitilist mõtlemist ja ettevõtlikkust.

**4. Hindamine**

9. klassis hinnatakse kõiki osaoskusi nii eraldi kui ka lõimitult.

Tagasisidet antakse sõnalise hinnangu ja hinde vormis.

Töid, mis sisaldavad kõigi osaoskuste kontrolli, on soovitatav teha mitte rohkem kui 4 õppeaastas.

Kasutatakse erinevaid osaoskusi arendavaid ülesandeid (nt. suulised ettekanded, loovtööd).

Õpilane seab koostöös õpetajaga endale õpieesmärke ja annab oma õpitegevusele hinnangu.

Õpiprotsessi ja üldpädevuste hindamisel kasutatakse kujundava hindamise põhimõtteid.

**5. Kasutatav materjal**

*„I love English 7”* Ülle Kurm, Ene Soolepp, Studium